"Läskisaastetta" ja "hirvityspukeutujia" – seksologi lyttää suomalaisnaiset KSML:ssa

toimitus

Seksologi ja Keskisuomalaisen kolumnisti Tarja Pölkki kirjoittaa harvinaisen rajusti suomalaisten naisten liikalihavuudesta sekä pukeutumistyyleistä.

Pölkki kertoo kokemuksistaan, jotka hän sai taannoisella lomamatkallaan Kuubaan. Hän tyrmistyi, kun all inclusive -hotellin ruokailuissa turistit söivät "jättimäisiä ruokakekoja" ja joivat päälle litroittaincolajuomia sekä illallisilla pullokaupalla viiniä.

– Jotenkin siinä nousi yksi kysymys: Miksi tuo ihminen haluaa tappaa itsensä syömällä – ja ehkä myöskin juomalla?

– Keskivartalolihavuus oli silminnähtävissä ja mikä oudointa, enemmistö näistä tapauksista oli naisia. [...] Mitä useammin jouduin läskisaasteen kohteeksi, sitä pienemmiksi omat annokseni muuttuivat, Pölkki kirjoittaa

Hotellin vieraat olivat kanadalaisia, norjalaisia, saksalaisia, amerikkalaisia ja suomalaisia. Ilmiö näytti Pölkin mukaan koskettavan kaikkia turisteja kansallisuudesta riippumatta.

Ruokailutapojen lisäksi Pölkki sanoo, että pahoinvointia hänessä nosti pukeutumistyyli.

– Että nainen voikin näyttää hirveältä punaisessa, jättisuuressa t-paidassa, puoleen sääreen ulottuvissa mustissa legginseissä ja retkisandaaleissa. Näitä hirvityksiä näkyi olevan kaikissa kansanryhmissä.

Yllätyksenkin Pölkki sanoo kokeneensa: sen toivat suomalaiset miehet.

– Suomalaiset miehet yllättivät tällä matkalla positiivisesti. Vaikka juomaa oli tarjolla 24/7, ei sekoiltu kuin ilmaisen viinan bileissä ja pukeutuminenkin oli suht´ siistiä. Mutta mikä ihmeellisintä, miehet olivat hoikempia kuin naiset. Vielä kun ne hirveät retkisandaalit sukilla vaihtuu varvastossuihin niin kaikki on täydellistä, seksologi kirjoittaa.

Kolumninsa hän päättää julistamalla Suomeen läskivallankumouksen. Sen pitää seksologin mielestä lähteä jokaisen henkilökohtaisesta päätöksestä.

– Katsopa nyt vatsaasi ja jos se tursaa housunkauluksesta, räjäytä se pois ennen kesää. Olen sata varma, että voit paljon paremmin laihduttuasi. Stressitasosi nousee, verensokerisi pysyy tasaisempana ja kumppanisikin tykkää sinusta enemmän. Muutaman kilon laihdutuksesta hyötyy koko kansa.